UDHËZIM I PËRBASHKËT
Nr. 549/1, datë 20.12.2024

PËR PROCEDURËN E PAGIMIT TË TARIFËS SË LICENCËS SË PRODHIMIT TË
CANNABIS-it PËR QËLLIME MJEKËSORE DHE MËNYRËN E PËRDORIMIT TË KËSAJ TARIFE

Në mbështetje të pikës 4, të nenit 102, të Kushtetutës së Republikës së Shqipërisë, të nenit 14, pika 9, dhe nenit 43, të ligjit nr. 61/2023, “Për kontrollin e kultivimit dhe përpunimit të bimës së Cannabis-it dhe prodhimit të nënprodukteve të saj për qëllime mjekësore dhe industriale”, ministri i Shëndetësisë dhe Mbrojtjes Sociale dhe ministri i Financave

UDHËZOJNË:

I. TË PËRGJITHSHME
Qëllimi i këtij udhëzimi është përcaktimi i rregullave dhe i përgjegjësive për pagesën e tarifës për pajisen me licencë për prodhimin e Cannabis-it për qëllime mjekësore dhe për mënyrën e përdorimit të tarifës së licencimit.
II. VLERA DHE MËNYRA E PAGIMIT TË TARIFËS
1. Tarifa e përcaktuar në nenin 14, pika 9, të ligjit nr. 61/2023, “Për kontrollin e kultivimit  dhe përpunimit të bimës së Cannabis-it dhe prodhimit të nënprodukteve të saj për qëllime mjekësore dhe industriale” është në vlerën 100,000 (njëqind mijë) lekë. Kjo tarifë është e pakthyeshme.
2. Tarifa do të paguhet nga subjekti që kërkon të licencohet sipas faturës për arkëtim, referuar modelit të miratuar me urdhrin nr. 35, datë 11.11.2009, të ministrit te Financave, “Për miratimin e faturës për arkëtim”.
3. Subjekti, për të proceduar me pagesën, shkarkon nga faqja web e Agjencisë faturën për arkëtim.
4. “Fatura për arkëtim”, paraqitet nga subjekti në bankën e nivelit të dytë për të kryer pagesën.
5. Banka e nivelit të dytë do të pranojë arkëtimin e tarifës vetëm me paraqitjen e faturës së plotësuar me të dhënat sipas modelit bashkëlidhur. 
6. Dokumenti i lëshuar nga banka, që vërteton kryerjen e pagesës, dorëzohet pranë Agjencisë Kombëtare të Kontrollit të Cannabis-it së bashku me dokumentacionin e nevojshëm për aplikim.
III. MËNYRA E PËRDORIMIT TË TARIFËS
[bookmark: _GoBack]Të ardhurat e përfituara nga kjo tarifë arkëtohen në llogarinë e të ardhurave të thesarit në favor të Agjencisë Kombëtare të Kontrollit të Cannabis-it dhe përdoren sipas përcaktimeve të vendimit të Këshillit të Ministrave nr. 646, datë 16.10.2024, “Për procedurën dhe mënyrën e përdorimit të të ardhurave të Agjencisë Kombëtare të Kontrollit të Cannabis-it”.
Ky udhëzim hyn në fuqi menjëherë dhe botohet në Fletoren Zyrtare.

